**BAČ**

**SOCIJALNA ZAŠTITA**

***NOVČANA DAVANJA I USLUGE U NADLEŽNOSTI NACIONALNOG NIVOA***

U Srbiji je najveći deo socijalne zaštite u nadležnosti nacionalnog nivoa.[[1]](#footnote-1) Među novčanim davanjima najznačajnija su davanja usmerena na siromašne: novčana socijalna pomoć (NSP) i dečiji dodatak (DD), kao i kategorijska davanja za pomoć i negu drugog lica namenjena starima i osobama sa invaliditetom (dodatak i uvećani dodatak). Od naknada iz socijalnog osiguranja poseban značaj imaju penzije koje predstavljaju važan izvor dohotka domaćinstva u Srbiji. I najrasprostranjenije usluge socijalne zaštite, usluge smeštaja, su u nadležnosti Republike. Kroz usluge procene i planiranja, na prava i usluge koji se ostvaruju po Zakonu o socijalnoj zaštiti[[2]](#footnote-2) potencijalne korisnike upućuju centri za socijalni rad (CSR) na lokalnom nivou koji vrše i ulogu organa starateljstva, a dečiji dodatak administriraju opštinske službe lokalnih samouprava.

***Obuhvat stanovništva programom NSP je relativno nizak i iznosi 2,6%*** (Tabela 1)***.*** Novčanu socijalnu pomoć je 2019. godine primalo 346 stanovnika opštine Bač. U periodu od 2012. do 2019. godine broj i udeo pojedinaca koji su ostvarivali pravo na NSP je rastao (Grafikon 1). Ovakvo kretanje je u skladu sa pogoršanjem ekonomske situacije i prelaskom opštine Bač 2014. godine iz II u III grupu JLS prema stepenu razvijenosti.[[3]](#footnote-3)

Obuhvat stanovništva programom NSP je niži nego u Republici Srbiji (3,1%), ali se ova razlika smanjuje, imajući u vidu da je na nivou Republike prisutan trend smanjenja broja i udela korisnika. Obuhvat je približno na nivou proseka za Južnobački okrug (2,5%), u kome je, kao i u Republici, poslednjih godina prisutan trend smanjenja broja i udela korisnika (Grafikon 1). Kada se JLS poređaju po visini obuhvata od najmanjeg do najvećeg, rang opštine Bač je 57 od 145 JLS.

Grafikon 1: Udeo korisnika NSP u ukupnoj populaciji, 2012-2019.

Izvor: DevInfo

***Krajem 2019. godine 824 dece i mladih je primalo dečiji dodatak, od kojih je 147 primalo uvećane iznose i ostvarivalo pravo po povoljnijim uslovima.*** U potonjoj grupi su deca sa invaliditetom i sa smetnjama u razvoju, kao i deca iz jednoroditeljskih i starateljskih porodica.[[4]](#footnote-4) Korisnici dečijeg dodatka su deca i mladi do 20 godina.[[5]](#footnote-5)Tokom vremena broj korisnika dečijeg dodatka se smanjivao. Na ovakvo kretanje su odlučujuće uticale promene broja korisnika tzv. osnovnog iznosa DD, s obzirom da se broj korisnika koji ostvaruju pravo na uvećani iznos nije značajnije menjao (Grafikon 2).

***Obuhvat dece i mladih (0-19) programom dečijeg dodatka u opštini Bač iznosio je 2019. godine 35,2%******i može se oceniti kao visok***. U poređenju sa Republikom i pogotovo sa Južnobačim okrugom, obuhvat dece i mladih programom dečijeg dodatka je značajno veći (Tabela 1). Prema podacima DevInfo baze, Bač spada među tridesetak JLS sa najvećim udelom korisnika DD koji primaju osnovni iznos prava u odnosu na populaciju dece (rang 117).[[6]](#footnote-6)

S obzirom na dohodovne kriterijume za ostvarivanje prava na DD,[[7]](#footnote-7) ovako visok obuhvat dečijim dodatkom ukazuje na slabiji materijalni položaj porodica sa decom u opštini Bač u odnosu na okrug i Republiku, iako razlike u obuhvatu po opštinama i gradovima ne mogu da se pripišu samo ekonomskim faktorima.[[8]](#footnote-8) U Južnobačkom okrugu se nalazi znatan broj najrazvijenijih JLS i grad Novi Sad, pa je razlika u obuhvatu očekivana.

***Obuhvat se tokom vremena smanjivao, s obzirom da se broj korisnika dečijeg dodatka smanjivao brže od broja dece.[[9]](#footnote-9)***Obuhvat programom DD sa uvećanim iznosom se nije promenio.

Tabela 1. Obuhvat programima za smanjenje siromaštva u nadležnosti nacionalnog nivoa (NSP i DD), 2019. (u %)

|  |  |  |  |
| --- | --- | --- | --- |
|  | Bač | Južnobački okrug | Republika Srbija |
| Udeo korisnika novčane socijalne pomoći u ukupnoj populaciji | 2,6 | 2,5 | 3,1 |
| Udeo korisnika DD u populaciji 0-19 | 35,2 | 17,8 | 21,6 |
| *Udeo korisnika DD (osnovni iznos)* | *28,9* | *12,5* | *16,8* |
| *Udeo korisnika DD (uvećani iznos)* | *6,3* | *5,3* | *4,8* |

Izvor: DevInfo baza, RZS, kalkulacije autora

Napomena: Stanje 31.12.

Grafikon 2: Broj korisnika DD, opština Bač, 2010-2019.

Izvor: DevInfo

**Boks 1. NEDOSTACI ANALIZE OBUHVATA PROGRAMOM NSP I DD NA LOKALNOM NIVOU**

Udeo korisnika pojedinih programa socijalne pomoći koji su usmereni na siromašne u ukupnoj populaciji (ili odgovarajućoj starosnoj grupi) često se identifikuje kao pokazatelj socijalne zaštite ili se koristi za kreiranje različitih indeksa na lokalnom nivou.[[10]](#footnote-10) Adekvatniji pokazatelj bi bio obuhvat siromašnih - udeo korisnika ovih programa u ukupnom broju siromašnih. Podaci o rasprostranjenosti siromaštva koji se za nacionalni nivo ocenjuju uz pomoć anketa, nisu, međutim, raspoloživi za lokalni nivo.

***Kapacitet za administriranje socijalne zaštite je u opštini Bač formalno posmatrano veći, ali je i opterećenost centra za socijalni rad znatno veća nego u drugim sredinama u Srbiji.*** Kapaciteti za administriranje socijalne i porodične zaštite od strane Centara za socijalni rad su povoljniji u odnosu na prosek Srbije ali i Južnobačkog okruga, s obzirom da je broj stanovnika na jednog stručnog radnika manji u opštini Bač. Opterećenost Centra za socijalni rad je međutim veća, ako imamo u vidu da je udeo korisnika socijalne zaštite socijalne zaštite u ukupnoj populaciji značajno veći nego u okrugu i Republici. Tokom vremena udeo korisnika na evidenciji CSR u opštini Bač je rastao znatno brže (Grafikon 3). Kretanje ovog indikatora u opštini Bač je pod velikim uticajem variranja broja evidentiranih korisnika koji je tako 2015. godine iznosio 765, da bi 2019. dostigao 2.290.[[11]](#footnote-11) Ovaj podatak treba uzeti sa rezervom (Boks 2).

Tabela 2. Kapacitet i opterećenost Centra za socijalni rad, 2019.

|  |  |  |  |  |  |  |  |
| --- | --- | --- | --- | --- | --- | --- | --- |
|  |  | Bač | | Južnobački okrug | | Republika Srbija | |
| Broja stanovnika na 1 stručnog radnika CSR | | 3.270 | 4.653 | | 4.245 | |
| Udeo korisnika socijalne zaštite u ukupnoj populaciji (%) | | 17,5 | 8,1 | | 10,3 | |

Izvor: DevInfo – profili opština

Grafikon 3: Udeo korisnika socijalne zaštite u ukupnoj populaciji, 2011-2019. (u%)

Izvor: DevInfo

**Boks 2. UDEO KORISNIKA SOCIJALNE ZAŠTITE U UKUPNOJ POPULACIJI – INDIKATOR [CILJEVA ODRŽIVOG RAZVOJA](http://sdg.indikatori.rs/media/1556/sdg_srbija_lat.pdf)**

*Udeo korisnika socijalne zaštite u ukupnoj populaciji* je definisan kao indikator za praćenje cilja 1.3 *Primeniti odgovarajuće nacionalne sisteme socijalne zaštite i mere za sve, uključujući najugroženije, i do 2030. postići dovoljno veliki obuhvat siromašnih i ranjivih.[[12]](#footnote-12)*

Validnost ovog indikatora je upitna imajući u vidu da ukupni broj korisnika socijalne zaštite predstavlja zbir veoma različitih prava i usluga, te da taj zbir ni u apsolutnom ni u relativnom izrazu zapravo nema analitičku vrednost, a samim tim je i je uporedivost tokom vremena, ali i između JLS problematična. To se najbolje uočava u sferi usluga socijalne zaštite. Prosto sabiranje broja korisnika raznorodnih usluga s različitim sadržajem, programima i modelima pružanja ne obezbeđuje validne informacije.

***Pokrivenost starih penzijama je prema procenama na dosta visokom nivou.*** Podaci o broju penzionera po godinama života po opštinama nisu dostupni. Prema podacima PIO u opštini Bač je 2019. godine prijavljeno 2.596 penzionera, dok je prema procenama RZS broj 2.620 starijih od 65 godina. I u opštini Bač je svakako jedan broj penzionera mlađi od 65 godina (jedan broj korisnika porodične i invalidske penzije, korisnici starosne penzije koji su se penzionisali pre starosne granice i sl.). U Republici Srbiji je odnos broja penzionera i populacije starije od 65 godina nešto viši, pa se indirektno može zaključiti da je pokrivenost penzijama u opštini Bač nešto niža od proseka.

***Prosečna penzija u opštini Bač je niža nego u drugim delovima Srbije*** i iznosi 78,6% prosečne penzije u Republici.

Tabela 3. Prosečna penzija i odnos broja penzionera i stanovništva 65+, 2019.

|  |  |  |
| --- | --- | --- |
|  | Bač | Republika Srbija |
| Prosečna penzija | 20.707 | 26.336 |
| Odnos penzionera i stanovništva 65+ | 99,1% | 118,8% |

Izvor: PIO fond i RZS, kalkulacije autora

***Dodatak za pomoć i negu primalo je 68 stanovnika opštine Bač, a uvećani dodatak 91*** (Tabela 4). Tokom godina broj korisnika ovih prava se nije značajnije promenio.

***Obuhvat stanovništva dodatkom za pomoć i negu i uvećanim dodatkom je nešto viši od proseka Srbije.*** Obuhvat dece i starijeg stanovništva dodatkom za pomoć i negu je znatno viši od proseka Srbije, a viši je i obuhvat ukupnog stanovništva uvećanim dodatkom. Viši obuhvat starije populacije je, moguće, rezultat razlika u obuhvatu naknadom za pomoć i negu. Za adekvatno poređenje potrebno je da se imaju u vidu i ti podaci (Boks 3).

Tabela 4. Korisnici dodatka za pomoć i negu i uvećanog dodatka za pomoć i negu, 2019.

|  |  |  |  |
| --- | --- | --- | --- |
|  | Bač  Broj | Udeo | Republika Srbija |
| Osnovni dodatak za pomoć i negu | 68 | 0,5 | 0,2 |
| *0 - 17* | *18* | *0,9* | 0,3 |
| *18-64* | *17* | *0,2* | 0,1 |
| *65+* | *33* | *1,3* | 0,4 |
| Uvećani dodatak za pomoć i negu | 91 | 0,7 | 0,5 |

Izvor: DevInfo, RZS

**Boks 3. NEDOSTACI ANALIZE OBUHVATA PROGRAMOM DODATKA I UVEĆANOG DODATKA ZA POMOĆ I NEGU NA LOKALNOM NIVOU**

Za dobijanje potpune slike o obuhvatu ranjivih grupa kojima je neophodna pomoć drugog lica radi obavljanja svakodnevnih aktivnosti neophodno je da se prikupe i podaci o naknadi za pomoć i negu na koju imaju pravo osigurana lica i penzioneri. U DevInfo bazi podataka ovi podaci nisu dostupni. U Republici Srbiji je broj korisnika naknade čak nešto veći od zbira korisnika dodatka i uvećanog dodatka za pomoć i negu.

Na smeštaju se nalazi 17 dece iz opštine Bač. U institucijama je troje dece, od kojih je jedno dete sa invaliditetom. ***Stopa dece koja koriste uslugu smeštaja je nešto veća od proseka*** Srbije.

Tabela 5. Usluga smeštaja u nadležnosti nacionalnog nivoa, 2019.

|  |  |  |  |  |
| --- | --- | --- | --- | --- |
|  | Bač | | | Republika Srbija |
| Broj | Stopa/Udeo | |
| Deca koja koriste uslugu smeštaja (‰) | 17 | 8,1 | 4,9 | |
| *Deca u rezidencijalnim institucijama* (‰) | *3* | *1,4* | *0,5* | |
| *Deca u hraniteljskim porodicam*a (‰) | *14* | *6,7* | *4,4* | |
| Korisnici državnih domova (65+) (%) | 20 | 0,8 | 0,5 | |

Izvor: DevInfo – profili opština

Napomena: Stopa je na 1000 dece

***Nešto viši procenat stare populacija smešten je u državnim domovima za stare*** ***u poređenju sa Republikom Srbijom*** (Tabela 5)***.*** S obzirom na snažan porast broja korisnika privatnih domova ovo poređenje postaje sve manje relevantno.[[13]](#footnote-13)

***SOCIJALNA ZAŠTITA U MANDATU LOKALNIH SAMOUPRAVA***

**Mandat i budžetski rashodi opštine za socijalnu zaštitu**

U oblasti socijalne zaštite pored nacionalnog nivoa i jedinice lokalne samouprave obezbeđuju pojedine usluge i dodeljuju različite vrste novčanih davanja i pomoć u naturi.

Među uslugama socijalne zaštite u nadležnosti JLS su:

* *Dnevne usluge u zajednici -* dnevni boravak, pomoć u kući, lični pratilac deteta i svratište
* *Usluge podrške za samostalni život -* personalna asistencija, stanovanje uz podršku za mlade koji napuštaju sistem socijalne zaštite i stanovanje uz podršku za osobe s invaliditetomu JLS koje su prema stepenu razvijenosti iznad republičkog proseka
* *Usluge smeštaja* - smeštaj u prihvatilište (za žrtve nasilja, žrtve trgovine ljudima) i predah smeštaj
* *Savetodavno-terapijske i socijalnoedukativne usluge*

Među socijalnim davanjima u nadležnosti JLS je jednokratna pomoć koja se dodeljuje u slučaju iznenadnog ili trenutnog stanja socijalne potrebe ili eventualno pri upućivanju na uslugu smeštaja. Opštine i gradovi obezbeđuju i druge vrste pomoći (narodne kuhinje, subvencije..). JLS pružaju i materijalnu podršku porodicama sa decom koja se često dodeljuje sa ciljem podsticanja rađanja (davanja prilikom rođenja deteta, pomoć nezaposlenim porodiljama, davanja roditeljima blizanaca i sl.). [[14]](#footnote-14)

Lokalne samouprave finansiraju i plate zaposlenih u centrima za socijalni rad koji se staraju o pravima u nadležnosti lokalnog nivoa.

***Prema podacima 2019. godine, na osnovu funkcionalne klasifikacije, ukupni rashodi za socijalnu zaštitu u opštini Bač iznosili su približno 29,2 miliona RSD, 4,6% opštinskog budžeta. Ovaj udeo je niži od proseka izdvajanja za socijalnu zaštitu jedinica lokalne samouprave u Srbiji (5-6%).*** U opštini Bač udeo rashoda za ove namene se tokom vremena povećavao (Grafikon 4). U proseku je udeo poslednjih 5 godina iznosio 3,8%.

Grafikon 4. Udeo rashoda za socijalnu zaštitu (funkcija 0) u odnosu na ukupan iznos izvršenja budžeta, opština Bač, 2015-2019.

Izvor: SKGO

**Usluge socijalne zaštite u nadležnosti lokalnih samouprava**

***Obim intervencije u oblasti usluga socijalne zaštite u nadležnosti JLS u opštini Bač je iznadprosečan u odnosu na druge sredine u Srbiji.*** Ukupni rashodi za usluge socijalne zaštite u opštini Bač 2018. godine su iznosli 11,7 miliona RSD, 870 RSD po stanovniku. Udeo rashoda u opštinskom budžetu je dostigao 1,6%. Obim intervencije (Boks 4) je u opštini Bač iznad neponderisanog proseka koji je zabeležen u JLS u Srbiji (455 RSD i 1,1% respektivno). Kada se vrednosti poređaju od najniže ka najvišoj, rang opštine Bač prema ova dva indikatora je 134, odnosno 114 u odnosu na 145 JLS u Srbiji.

Sredstva za finansiranje usluga dominantno su obezbeđena kroz donatorske projekte (70%), a učešće namenskog transfera je iznosilo 26%.[[15]](#footnote-15) Participacija korisnika u ceni usluga nije uspostavljena.

***Tokom 2018. godine, opština Bač je obezbeđivala 4 usluge socijalne zaštite: pomoć u kući za stare, dnevni boravak za decu sa smetnjama u razvoju, lični pratilac deteta i savetovalište***.[[16]](#footnote-16)

Pomoć u kući se obezbeđivala za 124 korisnika, 10 meseci tokom 2018. Među korisnicima dominiraju stariji od 65 godina (97%), žene (69%) i stanovnici van urbanih sredina (65%). Svaki korisnik je prosečno dobijao uslugu u trajanju od 6 sati nedeljno. Pružalac usluge je centar za socijalni rad koji je licenciran za pružanje ove usluge.

***Dostupnost i efikasnost usluge pomoć u kući za stare koju obezbeđuje opština Bač su iznad proseka.***

Dostupnost, izražena *opštom stopom obuhvata* (Boks 5) iznosila je 5,1%, i četiri puta je viša u odnosu na prosečnu vrednost u Srbiji (1,3%). S obzirom da se usluga obezbeđivala svega 10 meseci i manje od 10 sati nedeljno po korisniku, broj ekvivalentnih korisnika je manji od broja stvarnih korisnika (Boks 4), pa je I *hipotetička stopa* *obuhvata* manja *(*2,6%) od opšte stope. U odnosu na prosek Srbije (0,7) dostupnost je i prema ovom indikatoru gotovo četiri puta veća (Grafikon 5).

Grafikon 5. Opšta i hipotetička stopa obuhvata uslugom PUK starijih 65+, 2018.

Izvor: [*Mapiranje usluga socijalne zaštite i materijalne podrške u nadležnosti JLS u Republici Srbiji*](http://socijalnoukljucivanje.gov.rs/wp-content/uploads/2020/09/Mapiranje_usluga_socijalne_zastite_i_materijalne_podrske_u_nadleznosti_JLS_u_RS.pdf)

**Boks 4: INDIKATORI OBIMA I VELIČINE PROGRAMA**

**Indikatori veličine programa su broj korisnika i ekvivalentan broj korisnika.[[17]](#footnote-17)** Ekvivalentan broj korisnikase računa na osnovu pretpostavke o jednakom intenzitetu pružanja usluge svim korisnicima u svim JLS, po modelu pet dana nedeljno 2 sata dnevno tokom 12 meseci u kontinuitetu. Tako se, na primer, stvaran broj korisnika u datoj JLS umanjuje dva puta ako se usluga pruža tokom cele godine, pet dana nedeljno, ali samo 1 sat dnevno. Takođe se stvaran broj korisnika umanjuje dva puta ako se usluga pruža 2 sata dnevno svakog radnog dana, ali se pruža samo tokom 6 meseci.

**Indikatori obima intervencije** su rashodi za usluge socijalne zaštite u mandatu JLS, rashodi po stanovniku i udeo rashoda za usluge socijalne zaštite u mandatu JLS u lokalnom budžetu.

Ukupni rashodi za pomoć u kući su iznosili 8,3 miliona RSD i sredstva su u potpunosti bila obezbeđena iz donatorskih projekata.

*Jedinični trošak usluge,* indikator efikasnosti (Boks 5), u 2018. godini iznosio je 283 RSD, i povoljniji je u poređenju sa republičkim prosekom (333 RSD).

**Boks 5. INDIKATORI UČINKA – DOSTUPNOST I EFIKASNOST**

**Dostupnost** se meri preko stope obuhvata, stavljanjem u odnos broja korisnika usluge i populacije odgovarajuće starosti. *Opšta stopa obuhvata* se računa na osnovu stvarnog broja korisnika, a *hipotetička stopa obuhvata*na osnovuekvivalentnog broja korisnika. Podaci o hipotetičkoj stopi obuhvata su uporedivi između JLS.

**Indikator efikasnosti je jedinični trošak.** Jedinični trošak - trošak po korisniku za sat pružene usluge - predstavlja odnos ukupnih godišnjih tekućih rashoda i ukupnog broja sati godišnjeg pružanja usluge svim korisnicima u jednoj lokalnoj samoupravi.

Poređenje sa podacima iz 2015. godine pokazuje veliko unapređenje u 2018. prema vrednostima dostupnosti i efikasnosti usluge, indikatorima učinka. [[18]](#footnote-18)

Tabela 6. Indikatori učinka za uslugu pomoć u kući, 2015 i 2018.

|  |  |  |  |  |  |  |
| --- | --- | --- | --- | --- | --- | --- |
|  | Bač | | | Republika Srbija | | |
|  | Dostupnost | | Efikasnost | Dostupnost | | Efikasnost |
|  | OSO (%) | HSO (%) | JTU (RSD) | OSO (%) | HSO (%) | JTU (RSD) |
| 2015 | 3,2 | 0,9 | 433 | 1,1 | 0,6 | 251 |
| 2018 | 5,1 | 2,6 | 283 | 1,3 | 0,7 | 333 |

Izvor: [*Mapiranje usluga socijalne zaštite i materijalne podrške u nadležnosti JLS u Republici Srbiji*](http://socijalnoukljucivanje.gov.rs/wp-content/uploads/2020/09/Mapiranje_usluga_socijalne_zastite_i_materijalne_podrske_u_nadleznosti_JLS_u_RS.pdf) 2015 i 2018

*Napomena: OSO – opšta stopa obuhvata, HSO – hipotetička stopa obuhvata, JTU – jedinični trošak usluge*

Uslugom lični pratilac deteta je u 2018. godine obuhvaćeno 9 korisnika, 30% su ženskog pola, a 70% iz seoskog područja. Ukupni rashodi usluge su iznosili 3 miliona RSD i u potpunosti su obezbeđeni iz sredstava namenskog transfera. Prepoznajući važnost ove usluge za obrazovnu inkluziji i potrebe korisnika, u nedostatku sopstvenih kapaciteta, opština Bač se opredelila da “nabavi“ uslugu od licenciranog pružaoca iz Beograda, organizacije *Dečije srce*. Na taj način su zadovoljene prioritetne potrebe u lokalnoj zajednici. U odnosu na 2015. godinu kada je usluga obezbeđena za samo 4 korisnika tokom 4 meseca postignuto značajno poboljšanje i sa aspekta normativnog okvira i sa aspekta indikatora učinka.

Dnevni boravak za decu sa smetnjama u razvoju se tokom 2018. godine obezbeđivao samo tokom 3 meseca za troje dece, 2 devojčice i 1 dečaka, koji žive na gradskom području. Ukupni rashodi su bili skromni, samo 67 hiljada RSD. Lokalna NVO koja pruža uslugu nije posedovala licencu. Ova usluga je obezbeđivana i tokom 4 meseca u 2015. godini, za 4 dece, mahom iz projektnih sredstava.

Usluga savetovalište se realizovala 3 meseca tokom 2018. godine pružajući podršku za 10 korisnika prosečno mesečno. Žene su činile 70% u ukupnom broju korisnika. Ukupni rashodi su iznosili 300 hiljada RSD i u potpunosti su obezbeđena iz republičkih projekata.

**Boks 6. NACRT STRATEGIJE SOCIJALNE ZAŠTITE**

Značaj uspostavljanja i daljeg razvoja usluga socijalne zaštite u mandatu JLS jasno je naglašena u **[Nacrtu Strategije socijalne zaštite za period 2019–2025. godine](http://www.zavodsz.gov.rs/media/1820/nacrt-strategije-socijalne-zastite-2019-2025-27032019.docx" \t "_blank" \o "Nacrt Strategije Socijalne Zastite 2019 2025 27.03.2019)** pre svega kroz definisanje opšteg cilja i posebnog cilja 2.

“Opšti cilj Strategije socijalne zaštite 2019-2025 je razvijanje integrativne i održive socijalne zaštite *koja razvija usluge za očuvanje i poboljšanje kvaliteta života i blagostanja ranjivih i marginalizovanih grupa i pojedinaca*, pruža podršku porodicama u zadovoljavanju životnih potreba, stvara jednake mogućnosti za samostalni život i nezavisnost pojedinaca, podstiče socijalno uključivanje u zajednicu i predupređuje zavisnost od socijalnih službi i na taj način pruža doprinos ekonomskom prosperitetu i održivom razvoju Republike Srbije.“

U okviru posebnog cilja 2, koji se tiče socijalnog uključivanja, ciljna vrednost 1 se eksplicitno fokusira na lokalne usluge: „*Do kraja 2025. godine za 25% povećati javne rashode za usluge socijalne zaštite u mandatu jedinica lokalne samouprave“,* a strateški pravac za dostizanje ovog cilja podrazumeva u*napređivanje dostupnosti i ravnomerniji razvoj kvalitetnih vaninstitucionalnih usluga u zajednici*.

U kontekstu posebnog cilja 3 koji se odnosi na unapređenje dobrog upravljanja, kao jedan od strateških pravaca predviđen je i „Razvoj lokalnih strategija socijalne zaštite i lokalnih mehanizama za definisanje i praćenje sprovođenja socijalne zaštite“.

**Materijalna podrška u nadležnosti lokalne samouprave**

***Ukupni rashodi za materijalnu podršku u nadležnosti JLS u opštini Bač u 2018. godini iznosili su približno 45 miliona RSD, 3.405 RSD po stanovniku. Od ukupnog bužeta izdvojeno je čak 6,1% za ove namene.***[[19]](#footnote-19)U Srbiji je neponderisan prosek izdvajanja JLS za ove namene iznosio svega 2,3%, a ovako visoki rashodi u relativnom iznosu kao u opštini Bač zabeleženi su u svega nekoliko manjih i nerazvijenih opština. Kada se vrednosti poređaju od najniže ka najvišoj, rang opštine Bač je u samom vrhu lestvice, prema ova dva indikatora (142 i 143, respektivno). Veći deo davanja je u novcu (57,3%), nešto manje od neponderisanog proseka JLS u Srbiji (66,2%).

***Svega približno 17% od ukupne materijalne podrške u opštini Bač dodeljivano je uz proveru materijalnog stanja 2018. godine (ukupno 7,8 miliona RSD).*** U Srbiji je neponderisan prosek udela rashoda za siromašne bio značajno veći, iznosio je gotovo 60%. U ukupnoj materijalnoj podršci u opštini Bač najveći izdaci su za kategorijska davanja srednjoškolskoj deci, u vidu stipendija na osnovu uspeha (19,4 miliona) i za nakandu troškova prevoza (17,3 miliona RSD) (Tabela 7). Očito je da svi ovi rashodi nisu knjiženi kao rashodi za socijalnu zaštitu prema funkcionalnoj klasifikaciji, iako su dodeljivani na osnovu odluka o socijalnoj zaštiti i podršci porodicama sa decom.[[20]](#footnote-20)

Tabela 7. Rashodi za materijalnu podršku u nadležnosti JLS, opština Bač, 2018.

|  |  |  |  |
| --- | --- | --- | --- |
| Novčana davanja | | 25.880.135 | |
| *Jednokratna novčano davanje za novorođenčad* | | *372.000* | |
| *Jednokratna novčana pomoć (JNP)* | | *2.529.000* | |
| *JNP penzionerima sa minimalnim penzijama* | | *1.854.000* | |
| *Novčana davanja licu prema kome je izvršeno nasilje u porodici* | | *100.000* | |
| *Novčana pomoć porodicama zbog teške bolesti* | | *100.000* | |
| *Radno angažovanje* | | *1.233.135* | |
| *Stipendije učenicima i studentima po osnovu uspeha* | | *19.368.000* | |
| *Stipendiranje/srednja škola, fakultet korisnicima NSP* | | *324.000* | |
| Davanja u naturi | | 19.282.000 | |
| *Ogrevno drvo* | | *1.312.000* | |
| *Regresiranje troškova boravka u PU* | | *108.000* | |
| *Troškovi prevoza dece sa posebnim potrebama* | | *45.000* | |
| *Troškovi prevoza srednjoškolske dece* | | *17.253.000* | |
| *Troškovi sahrane* | | *564.000* | |

Izvor: *[Mapiranje usluga socijalne zaštite i materijalne podrške u nadležnosti JLS u Republici Srbiji](http://socijalnoukljucivanje.gov.rs/wp-content/uploads/2020/09/Mapiranje_usluga_socijalne_zastite_i_materijalne_podrske_u_nadleznosti_JLS_u_RS.pdf)*

**Boks 7. VELIČINA PROGRAMA I OBUHVAT**

Praćenje faktičkog broja korisnika različitih vrsta materijalne podrške na lokalnom nivou ne obezbeđuje adekvatne informacije, pošto nije u pitanju osnovno pravo koje se dodeljuje u svim JLS po jednakim kriterijumima. U zavisnosti od lokalne politike i trenutnih okolnosti, pojedine JLS mogu da dodeljuju velike iznose materijalne podrške malom broju korisnika, a pojedine veoma male, beznačajne sume velikom broju ugroženih. Da bi se obezbedila uporedivost, potrebno je da se izračuna koliko bi svaka JLS imala korisnika u hipotetičkoj situaciji kada bi svaki korisnik na godišnjem nivou dobio jednaku sumu pomoći u visini jedne neto prosečne zarade. Taj hipotetički ekvivalentni broj korisnika je indikator veličine programa u pojedinim opštinama i gradovima:

EKPZ

EKPZ *– ekvivalentan (hipotetički) broj korisnika pomoći u visini jedne neto prosečne zarade*

PZ –  *prosečna mesečna zarada po zaposlenom bez poreza i doprinosa u RS*

Obuhvat (hipotetička opšta stopa obuhvata) kao indikator učinka predstavlja odnos između EKPZ i ukupnog broja domaćinstava u datoj JLS.

*Hipotetička opšta stopa obuhvata* materijalnom podrškom u opštini Bač je iznosila 18,7% 2018. godine i više je nego trostruko veća od neponderisanog proseka za Srbiju (5,4%). Samo jedna JLS beleži veću vrednost ovog indikatora od opštine Bač.

**Socijalna zaštita na lokalnom nivou - rezime i preporuke**

Sprovedena analiza pokazuje da je udeo rashoda za socijalnu zaštitu (prema funkcionalnoj klasifikaciji) iz lokalnog budžeta u opštini Bač nešto niži od proseka u Srbiji, dok nalazi mapiranja indiciraju da je obim intervencije i u oblasti usluga socijalne zaštite i u domenu materijalne podrške u nadležnosti JLS viši od proseka. Bač se posebno izdvaja po ulaganju u materijalnu podršku, iako treba imati u vidu da sva davanja koja su zabeležena kroz mapiranje ne pripadaju socijalnoj zaštiti po funkcionalnoj klasifikaciji. Usluge socijalne zaštite su pak značajnim delom finansirane iz donatorskih projekata, što pokreće pitanje njihove održivosti.

Opština Bač se u pozitivnom smislu izdvaja i po raznovrsnosti usluga socijalne zaštite, imajući u vidu da je 2018. godine obezbeđivala četiri lokalna servisa. Dodatno, indikatori dostupnosti i efikasnosti za uslugu pomoć u kući za stare su značajno iznad republičkog proseka i veoma su unapređeni u odnosu na 2015. godinu.

Na osnovu raspoloživih podataka iz 2018. i 2019. godine, u narednom periodu bi u oblasti socijalne zaštite u delu u kome je za nju nadležna lokalna samouprava, naglasak trebao da bude na održivosti usluga i samim tim na većim ulaganjima iz budžeta opštine za ove namene. Postoji značajan prostor i za unapređenje usluge dnevni boravak za decu sa invaliditetom i savetovalište, posebno s obzirom da se ovi servisi ne obezbeđuju tokom cele godine. I pomoć u kući se 2018. godine pružala samo tokom 10 meseci. Za sve usluge potrebno je da se razmotri i mogućnost da se uvede participacija korisnika u finansiranju usluga. Prioritet je i da pružalac usluge dnevni boravak dobije licencu, kako bi se osigurao kvalitet u skladu sa nacionalnim standradima.

U oblasti materijalne podrške možda bi trebalo preispitati opravdanost dodeljivanja pomoći penzionerima sa minimalnim penzijama, koji ne žive nužno u siromašnim domaćinstvima.

S obzirom na da je u opštini Bač visoka stopa dece koja koriste uslugu smeštaja, potrebno je da se ulože dodatni napori i na lokalnom nivou radi podrške biološkim porodicama. Širenje informacija o hraniteljstvu, kako bi se sprečilo slanje dece u institucije je takođe značajno.

Dodatno, dalji razvoj pomoći u kući i povezivanje sa institucijama izvan socijalne zaštite posebno je važno imajući u vidu nepovoljne podatke o stopi smrtnosti usled samoubistava u opštini Bač proteklih deset godina, kao i nalaze da su na republičkom nivou ugroženi pre svega stariji muškarci (80+).[[21]](#footnote-21) Međuresorno povezivanje loklanih institucija socijalne i zdravstvene zaštite neophodno je i s obzirom na nepovoljne podatke o stopi smrtnosti odojčadi.

Najzad, izrada strateških dokumenata i planova u oblasti socijalne zaštite bi svakako omogućila sveobuhvatnije sagledavanje problema, utvrđivanje prioriteta i praćenje napretka.

**Zdravstvo**

Zdravstvena zaštita u Srbiji je pretežno u nadležnosti nacionalnog nivoa, pogotovo od donošenja novog Zakona o zdravstvenoj zaštiti 2019. godine, kada i osnivačka prava za ustanove primarne zdravstvene zaštite prelaze sa jedinica lokalne samouprave na Republiku, odnosno autonomnu pokrajinu. Prema novim zakonskim rešenjima jedinice lokalne samouprave ostaju osnivači samo apotekarskih ustanova na svojoj teritoriji.

Društvena briga za zdravlje na nivou JLS  između ostalog podrazumeva praćenje zdravstvenog stanja stanovništva i rada sistema zdravstvene zaštite, kao i stvaranje uslova za pristupačnost i ujednačenost korišćenja primarne zdravstvene zaštite. Važan deo društvene brige za zdravlje na nivou JLS ostaje donošenje i sprovođenje programa za očuvanje i zaštitu zdravlja od zagađenja životne sredine, kao i sistematsko ispitivanje ispravnosti i kvaliteta životnih namirnica, vode za piće i sličnih faktora rizika koji mogu štetno da utiču na zdravlje.[[22]](#footnote-22) JLS obezbeđuju i sredstva za pružanje hitne medicinske pomoći, kao i sredstva za vršenje osnivačkih prava nad nad zdravstvenim ustanovama čiji su osnivač (odnosno apotekama). Ukoliko obezbede sredstva u budžetu, opštine i gradovi mogu i dodatno da ulažu u zdravstvene ustanove u javnoj svojini na svojoj teritoriji kako bi se povećala dostupnost i pristupačnost (iznad normativa i standarda koji su predviđeni za prostor, opremu, kadrove…). Jedinica lokalne samouprave obezbeđuje i rad mrtvozorske službe.

***Opština Bač je za zdravstvo izdvojila 11,6 miliona 2019. godine. Udeo rashoda za zdravstvo u opštinskom budžetu je iznosio 1,8% znatno iznad proseka izdvajanja opština i gradova za ove namene u Srbiji (1,0%).*** U ranijim godinama ova izdvajanja su bila manja, a u proseku je udeo za zdravstvenu zaštitu poslednjih 5 godina iznosio 1,0%.

***Kapciteti zdravstvene zaštite iskazani preko broja lekara u primarnoj zadravstvenoj zaštiti na 1000 stanovnika je u Baču ne zaostaju u odnosu na prosek Srbije, osim u oblasti stomatološke zaštite dece i omladine.***

Tabela 8. Broj lekara u primarnoj zdravstvenoj zaštiti na 1000 stanovnika, 2018. (‰)

|  |  |  |
| --- | --- | --- |
|  | Bač | Republika Srbija |
| Zdravstvena zaštita dece | 1,3 | 1,5 |
| Zdravstvena zaštita žena | 0,2 | 0,2 |
| Zdravstvena zaštita odraslog stanovništva | 1,0 | 0,7 |
| Stomatološka zaštita dece i omladine | 0 | 0,7 |

Izvor: DevInfo

***Procenat imunizacije dece je visok i nešto je viši od proseka Srbije,*** posebno kada je u pitanju vakcina protiv malih boginja.

Tabela 9. Imunizacija, 2019.

|  |  |  |
| --- | --- | --- |
|  | Bač | Republika Srbija |
| Procenat dece koja su vakcinisana protiv difterije, tetanusa i velikog kašlja u prvoj godini života | 96,0 | 95,1 |
| Procenat dece koja su vakcinisana protiv malih boginja u prvih 18 meseci života | 92,1 | 88,0 |

Izvor: DevInfo

**Boks 8. COR INDIKATORI DOBROG ZDRAVLJA ZA LOKALNI NIVO**

Među indikatorima uz pomoć kojih se prate ciljevi održivog razvoja u sferi dobrog zdravlja za lokalni nivo u DevInfo bazi su dostupni indikatori *Stopa neonatalne smrtnosti* (3.2.2*.), Incidenca tuberkuloze na 100.000 stanovnika* (3.3.2) i *Stopa smrtnosti usled samoubistva na 100.000 stanovnika* (3.4.2).

Umesto COR indikatora *Stopa smrtnosti dece ispod 5 godina starosti* (3.2.1) u DevInfo bazi se prati stopa smrtnosti odojčadi, umesto indikatora *Udeo ciljne populacije obuhvaćene svim vakcinama iz nacionalnog programa* (3.b.1) raspoloživ je podatak o procentu dece koja su vakcinisana protiv difterije, tetanusa, kao I o procentu dece koja su vakcinisana protiv malih boginja u prvih 18 meseci života, a umesto indikatora *Gustina i distribucija zdravstvenih radnika* na 10.000 stanovnika (3.c.1) raspoloživi su podaci o broju lekara u primarnoj zdravstvenoj zaštiti na 1.000 stanovnika.

***Neonatalna i smrtnost odojčadi u 2019. godini u opštini Bač deluju visoko i znatno su više od proseka za Srbiju.*** Na nivou opština, pogotovo manjih, nije zapravo odgovarajuće da se ovakvi indikatori prate na godišnjem nivou. Opština Bač je dobar primer da se obrazloži ovakav stav. Prema podacima vitalne statistike za 2019. godinu u opštini Bač je umrlo jedno odojče, a kako je živorođeno svega 96,[[23]](#footnote-23) stopa i neonatalne i smrtnosti odojčadi je iznosila preko 10 na 1.000 živorođenih. U 2018. i 2017. nije umrlo ni jedno odojče pa su odgovarajuće stope bile 0.[[24]](#footnote-24) U 2016. godini je umrlo 3 odojčadi, a živorođeno je 101, pa je stopa smrtnosti odojčadi iznosila veoma visokih 29,7‰.

Stopa smrtnosti usled samoubistva na 100.000 stanovnika je 2019. godine iznosila 15 na 100.000 stanovnika, nezntatno iznad proseka za Republiku. Tokom vremena ova stopa varira, a desetogodišnji prosek u opštini Bač je dvostruko viši (34) od vrednosti koja je zabeležena u 2019. godini i znatno je viši nego u drugim sredinama u Srbiji.

Tabela 10. Izabrani indikatori smrtnosti, 2019.

|  |  |  |  |
| --- | --- | --- | --- |
|  | Bač | | Republika Srbija |
| Stopa neonatalne smrtnosti 2019. (u‰) | | 10,4 | 3,6 |
| Stopa neonatalne smrtnosti, prosek 2010-2019. (u‰) | | 5,2 |  |
| Stopa smrtnosti odojčadi 2019. (u‰) | | 10,4 | 4,8 |
| Stopa smrtnosti odojčadi, prosek 2010-2019. (u‰) | | 7,5 |  |
| Stopa smrtnosti usled samoubistva na 100.000 stanovnika, 2019 | | 15,0 | 13,5 |

Izvor: DevInfo

**Boks 9. NEDOSTACI ANALIZE SMRTNOSTI DECE U JEDNOJ GODINI NA LOKALNOM NIVOU**

U uslovima kada su apsolutni brojevi mali, a pojave retke definisanje indikatora na godišnjem nivou može da bude zavaravajuće. U slučaju da jedno odojče umre, ako je samo 100 živorođenih, stopa izražena u ‰ je 10. U prethodnoj ili narednoj godini, ukoliko ne umre ni jedno odojče stopa je nula. Višegodišnji prosek je svakako bolji indikator.

Grafikon 6. Stopa smrtnosti odojčadi, 2010-2019. (u‰)

Izvor: DevInfo

Incidenca tuberkuloze na 100.000 stanovnika u opštini Bač je 2019. godine bila nešto veća nego u Republici (15,3 prema svega 9, respektivno). Za razliku od Republike u kojoj se vrednost ovog indikatora tokom vremena smanjuje, u opštini Bač vrednosti variraju, a desetogodišnji prosek iznosi 19.

1. Pojam socijalna zaštita u ovom dokumentu se koristi u skladu sa *[Pravilnikom o standardnom klasifikacionom okviru i kontnom planu za budžetski sistem](https://www.pravno-informacioni-sistem.rs/SlGlasnikPortal/eli/rep/sgrs/ministarstva/pravilnik/2016/16/1/reg).* Ovaj pojam je širi od onoga koji se koristi prema Zakonu o socijalnoj zaštiti („Službeni glasnik RS”, br. 24/11), ali je uži od koncepta koji prema Evrostatu uključuje i zdravstvenu zaštitu. [↑](#footnote-ref-1)
2. Zakon o socijalnoj zaštiti „Službeni glasnik RS”, br. 24/11. [↑](#footnote-ref-2)
3. III grupu čine jedinice lokalne samouprave čiji je stepen razvijenosti u rasponu od 60% do 80% republičkog proseka. Detaljnije videti na: <https://www.regionalnirazvoj.gov.rs/Lat/ShowNARRFolder.aspx?mi=4> [↑](#footnote-ref-3)
4. Zakon o finansijskoj podršci porodici sa decom ("Sl. glasnik RS", br. 113/2017 i 50/2018), član 31 i 33. [↑](#footnote-ref-4)
5. Prema Zakonu o finansijskoj podršci porodici sa decom, član 26 „Dečiji dodatak pripada detetu ako ima svojstvo učenika osnovne škole, odnosno svojstvo redovnog učenika srednje škole do završetka srednjoškolskog obrazovanja, a najduže do navršenih 20 godina života”. Pravo može da ostvari i dete nad kojim je produženo roditeljsko pravo najduže do 26 godina, ali je udeo ove dece veoma mali. [↑](#footnote-ref-5)
6. Podatak se odnosi na DevInfo indikator „Udeo korisnika dečijeg dodatka u ukupnoj populaciji dece” koji u ovom dokumentu nije korišćen s obzirom da je preciznije da se obuhvat računa stavljanjem u odnos broja korisnika sa starosnom grupom 0-19, a ne sa starosnom grupom 0-17 (populacija dece). [↑](#footnote-ref-6)
7. U prvoj polovini 2019 godine pravo na dečiji dodatak ostvaruje se ako ukupan mesečni prihod porodice, ostvaren u tri meseca koji prethode mesecu u kome je podnet zahtev, po članu porodice ne prelazi cenzus od 9.000 RSD. [↑](#footnote-ref-7)
8. Prema ranijim istraživanjima Stanić, K. (2012) koje je sprovedeno za potrebe skupa razmene iskustava “Dodeljivanje prava na dečiji dodatak i novčanu socijalnu pomoć́”, razlike u obuhvatu programom i NDP i DD se samo u pojedinim JLS mogu objasniti različitim nivoom životnog standarda stanovništva. Deo razlika je rezultat različite administrativne prakse, različitog postupanja u slučaju terenskog rada i diskrecionog pripisivanja propuštenih zarada, pa i definisanja koncepta zajedničkog domaćinstva. U pojedinim sredinama prisutni su I stigma I nedovoljna informisanost potencijalnih korisnika. [↑](#footnote-ref-8)
9. Procenjeno na osnovu kretanja vrednosti DevInfo indikatora „Udeo korisnika dečijeg dodatka u ukupnoj populaciji dece” [↑](#footnote-ref-9)
10. Indeks dečijeg blagostanja (UNICEF); Indeks društvenog razvoja opština (SIPRU) [↑](#footnote-ref-10)
11. DevInfo baza podataka, indikator “Ukupan broj korisnika socijalne zaštite na evidenciji Centra za socijalni rad“ [↑](#footnote-ref-11)
12. <http://sdg.indikatori.rs/sr-latn/area/no-poverty/?subarea=SDGUN010301&indicator=010301IND02> [↑](#footnote-ref-12)
13. Prema najnovijem izveštaju [Punoletni u sistemu socijalne zaštite 2019](http://www.zavodsz.gov.rs/media/2001/punoletni-u-sistemu-sz-2019.pdf). Republičkog zavoda za socijalnu zaštitu, u Republici Srbiji je 2019. u ustanovama za odrasle i starije u javnom sektoru smešteno 8.444 korisnika, a u privatnom sektoru 6.853. [↑](#footnote-ref-13)
14. Videti više o vrstama materijalne podrške na lokalnim nivou u istraživanju Matković i Stranjaković (2020) [*Mapiranje usluga socijalne zaštite i materijalne podrške u nadležnosti JLS u Republici Srbiji*](http://socijalnoukljucivanje.gov.rs/wp-content/uploads/2020/09/Mapiranje_usluga_socijalne_zastite_i_materijalne_podrske_u_nadleznosti_JLS_u_RS.pdf) [↑](#footnote-ref-14)
15. Uredba o namenskim transferima u socijalnoj zaštiti („Službeni glasnik RS“, broj 18/16) [↑](#footnote-ref-15)
16. Matković G., Stranjaković M. (2020), *[Mapiranje usluga socijalne zaštite i materijalne podrške u nadležnosti JLS u Republici Srbiji](http://socijalnoukljucivanje.gov.rs/wp-content/uploads/2020/09/Mapiranje_usluga_socijalne_zastite_i_materijalne_podrske_u_nadleznosti_JLS_u_RS.pdf).* Beograd: Tim za socijalno uključivanje i smanjenje siromaštva Vlade Republike Srbije. [↑](#footnote-ref-16)
17. Detaljnije o indikatorima videti Matković́ i Šunderić́ (2020). [Model za lokalizaciju procesa evropskih integracija : za oblast socijalne i dečije zaštite.](http://csp.org.rs/sr/assets/publications/files/Model_za_lokalizaciju_procesa_evropskih_integracija-socijalna_i_decija_zastita.pdf) Beograd: CSP. [↑](#footnote-ref-17)
18. Svi podaci o uslugama socijalne zaštite u mandatu JLS 2015. godine su na osnovu istraživanja Matković G., Stranjaković M. (2016), *[Mapiranje usluga socijalne zaštite u nadležnosti JLS](http://socijalnoukljucivanje.gov.rs/wp-content/uploads/2016/12/Mapiranje-usluga-socijalne-zastite.pdf).* Beograd: Tim za socijalno uključivanje i smanjenje siromaštva Vlade Republike Srbije. [↑](#footnote-ref-18)
19. Svi podaci o materijalnoj podršci u mandatu JLS su na osnovu istraživanja Matković G., Stranjaković M. (2020), *[Mapiranje usluga socijalne zaštite i materijalne podrške u nadležnosti JLS u Republici Srbiji](http://socijalnoukljucivanje.gov.rs/wp-content/uploads/2020/09/Mapiranje_usluga_socijalne_zastite_i_materijalne_podrske_u_nadleznosti_JLS_u_RS.pdf)* [↑](#footnote-ref-19)
20. U skladu za zahtevom istraživanja e [↑](#footnote-ref-20)
21. Penev G. (2006). [Samoubistva u Srbiji: i dalje oko evropskog proseka](https://www.minrzs.gov.rs/sites/default/files/2018-11/22%20Samoubistva%20u%20Srbiji%20I%20dalje%20oko%20evropskog%20proseka.pdf). Demografski pregled, 22/2006. [↑](#footnote-ref-21)
22. Detaljnije član 13 [Zakona o zdravstvenoj zaštiti](http://www.pravno-informacioni-sistem.rs/SlGlasnikPortal/eli/rep/sgrs/skupstina/zakon/2019/25/2) [↑](#footnote-ref-22)
23. <https://publikacije.stat.gov.rs/G2020/Pdf/G202013047.pdf> [↑](#footnote-ref-23)
24. https://publikacije.stat.gov.rs/G2019/Pdf/G201914016.pdf [↑](#footnote-ref-24)